Flemming Møller Mortensen (S), 2010-05-27:
Jeg takker for debatten.
Jeg synes i og for sig, det har været en rigtig god, en afdækkende og forklarende debat, med hensyn til hvorfor vores sundhedsvæsen har det, som det har, hvorfor vores prioriteringer i sundhedsvæsenet har det, som de har, og hvorfor det står til med danskernes sundhedstilstand, som det gør.
Mange – også nogle fra lidt uventet side – har desværre draget i tvivl, om der vil være effekt af det her.
Jeg vil blot sige: Markedsføring og marketing fylder rigtig meget i et markedsbaseret samfund.
Sådan et har vi, og det er jeg rigtig glad for at vi har.
Men samfundet har et ansvar at tage.
Jeg vil gerne parallelisere til det, der var mit jobliv, inden jeg kom i Folketinget.
Da arbejdede jeg med salg og marketing; jeg har rigtig stor erfaring med det, og jeg tjente rigtig, rigtig mange penge i mit tidligere job, fordi der er mange penge i marketing og markedsføring.
Og det er det, vi taler om her.
Ja, det gør vi, og derfor griber vi ind her; for vi ved, at der bliver solgt flere varer, når man markedsfører.
Og det er ikke ligegyldigt, hvor man markedsfører.
De produkter, som jeg tidligere var med til at sælge, skulle bl.a. markedsføres på apotekerne, og tro mig, de kvadratmeter vægplads, der var umiddelbart bag ved kassedisken, var de dyreste.
Derfor ved jeg, at de hyldemeter, vi taler om her i forbindelse med cigaretter, ved kasselinjen i alle supermarkeder, i hele detailhandelen, i alle kiosker, er væsentlige kvadratmeter.
Derfor har direktøren i Kræftens Bekæmpelse også sagt, at lige nøjagtig den del af markedsføringen er et hul, og det bør vi gå ind og lukke for at få minimeret tobakssalget i Danmark.
Verdensbanken og WHO har lavet undersøgelser, som viser, at hvis man har et totalt reklameforbud mod rygning og røgtobaksvarer, så vil man se et fald i forbruget og salget på mellem 7 og 16 pct. – altså, hvis det er et totalt forbud.
Flere ordførere har sagt: Lad os nu prøve at kigge på, om vi kan måle en effekt.
Ministeren har også sagt, at der ikke er evidens for det her.
Det er jo et meget, meget typisk ministersvar at give på det, for hvordan er det lige, man skulle kunne måle effekten af sådan et forebyggelsesinitiativ løsrevet?
Det er fuldstændig umuligt, det er illusorisk.
Men vi kan have troen på, at hvis vi lægger tingene sammen, så får vi en større effekt af det.
Det fortjener danskerne.
Røg er et problem, og jeg tror på, at danskerne også i den her sammenhæng gerne vil have hjælp til at leve sundere i hverdagen.
Liberal Alliance siger, at udgiften vil blive stor for detailhandelen.
Lad mig blot sige, at hvis vi skulle jævnføre den sundhedsmæssige udgift for hver enkelt pakke cigaretter, der bliver solgt i Danmark, så skulle den koste omkring 200 kr. Det er i hvert fald den seneste betragtning eller analyse af det, jeg har set.
Så store er de sundhedsøkonomiske udgifter, de samfundsøkonomiske udgifter forbundet med hver eneste pakke cigaretter.
Ministeren er også inde på, at vi har en forpligtelse over for børn og unge til at lægge den rigtige kim til den sunde livsførelse og de sunde vaner i livet.
Jeg mener, at regeringen og de partier, der støtter op om regeringens holdning her, virkelig fejler; de mangler at tage ansvaret på sig.
Jeg ved godt, at man kan placere ansvaret på rigtig mange hylder og på rigtig mange aspekter, men det her er et af dem, og derfor burde regeringen have været mere positiv i behandlingen.
Derfor vil jeg afslutningsvis konkludere, at det her er et tegn på, at ambitionsniveauet i forebyggelsespolitikken i Danmark er meget, meget ringe under en regering ledet af Venstre og Konservative.
Det er det samme, Forebyggelseskommissionen har sagt; det er det samme, alle de sundhedsrelaterede organisationer har meldt ud, her et år efter at Forebyggelseskommissionen fremlagde deres analyse og rapport.